## Pravilnik o znacima državne pripadnosti, oznakama registracije i drugim oznakama zrakoplova u Republici Hrvatskoj

### NN 9/1993 (29.1.1993.), Pravilnik o znacima državne pripadnosti, oznakama registracije i drugim oznakama zrakoplova u Republici Hrvatskoj

# MINISTARSTVO POMORSTVA, PROMETA I VEZA

Temeljem članka 1. Zakona o preuzimanju saveznih zakona iz oblasti
prometa i veza, koji se u Republici Hrvatskoj primjenjuju kao republički
zakoni i članka 265. Zakona o zračnoj plovidbi ("Narodne
novine", br. 53/91). ministar pomorstva, prometa i veza donosi

## PRAVILNIK

### o znacima državne pripadnosti, oznakama registracije i drugim oznakama zrakoplova u Republici Hrvatskoj

Članak 1.

Ovim pravilnikom propisuje se način i mjesto obilježavanja zrakoplova
u Republici Hrvatskoj znacima državne pripadnosti, oznakama registracije
i drugim oznakama zrakoplova.

Članak 2.

Znaci državne pripadnosti zrakoplova iz članka 1. ovog pravilnika,
određeni posebnim propisom, jesu zastava Republike Hrvatske i oznaka
"9A".

Članak 3.

Prilikom obilježavanja zrakoplova znak državne pripadnosti "9A"
odvaja se crtom od oznake registracije i stavlja se ispred nje.

Članak 4.

Oznaka registracije na svim zrakoplovima je kombinacija od tri slova
abecede.

Članak 5.

Osim znaka državne pripadnosti, oznake registracije, natpisa s upozorenjem,
odnosno ograničenjem, oznake operatora zrakoplova ne smiju se nalaziti
druge oznake, ili simbolikoji bi modificirali ili stvorili zabunu. Operator
zrakoplova određuje površine zrakoplova na kojima će oznake iz
stavka 1. ovog članka biti ispisane i obilježava zrakoplov tim oznakama
tek po dobivenom odobrenju od Ministarstva pomorstva prometa i veza.

Članak 6.

Znaci državne pripadnosti i oznake registracije ispisuju se bojom koja
se bitno razlikuje od boje zrakoplova. Oznake iz stavka 1. ovog članka
potrebno je održavati čistim, cjelovitim i uvijek vidljivim, a moraju
se obojiti bojom ili nanijeti na bilo koji drugi način koji osigurava
sličnu trajnost.

Članak 7.

Na zrakoplovu težem od zraka zastava Republike Hrvatske stavlja se na
gornju polovinu vertikalnog stabilizatora ili na zadnji dio trupa. Na zrakoplovu
lakšem od zraka zastava Republike Hrvatske stavlja se ispod maksimalnog
horizontalnog presjeka, sa dijametralno suprotne strane. Dimenzije zastave
na svim zrakoplovima moraju biti najmanje 60 x 30 cm, osim kada je praktično
nemoguće zbog konstrukcije zrakoplova, gdje u tom slučaju
minimalne dimenzije iznose 30 x 15 cm.

Članak 8.

Na zrakoplovu težem od zraka znak državne pripadnosti "9A"
i oznake registracije postavljaju se:

1. Na lijevu polovinu donje nepokretne površine krila na jednakoj udaljenosti
od napadne i izlazne ivice krila, s time da širina i dužina oznaka ne ispune
čitavu donju površinu krila.

2. Na obje strane trupa između krila i repnih površina ili na obje
strane gornjih polovica vertikalnih repnih površina.

3. Na vanjske površine vertikalnog repa, ako ima više repnih površina.
Ako zrakoplov teži od zraka nema prikladnih mjesta za obilježavanje iz
stavka 1. točke 2. ovog članka, znak državne pripadnosti
i oznake registracije postavljaju se na takva mjesta i na takav način
da se zrakoplov može lako identificirati.

Članak 9.

Na zrakoplovu lakšem od zraka znak državne pripadnosti "9A"
i oznake registracije postavljaju se:

1. Na dirižablu po dužini na površinu iznad uzdužne osi, sa svake strane
trupa ili na horizontalni i vertikalni stabilizator. Na horizontalni stabilizator
oznake registracije stavljaju se na desnu polovinu gornje i lijevu polovinu
donje površine, s vrhom slova okrenutim prema napadnoj ivici, a na vertikalni
stabilizator na bilo koju stranu polovine stabilizatora, sa slovima postavljenim
horizontalno.

2. Na slobodnim balonima oznake se postavljaju na dva dijametralno suprotna
mjesta, blizu maksimalnog poprečnog presjeka balona po uzdužnoj
traci neposredno iznad nje ili iznad priključka za vješanje košare
balona. Ako na zrakoplovu lakšem od zraka nema prikladnih mjesta za obilježavanje
iz stavka 1. ovog članka, oznake se stavljaju na takva mjesta i
na takav način da se zrakoplov može lako identificirati.

Članak 10.

Znak državne pripadnosti "9A" i oznake registracije na svim
zrakoplovima moraju biti istih dimenzija. Visina znaka državne pripadnosti
"9A" i oznaka registracije na krilima zrakoplova ne smije biti
manje od 50 cm, a na trupu i vertikalnim površinama manja od 30 cm,

Članak 11.

Na zrakoplovu težem od zraka mogu se ispisati i skraćene oznake
registracije, tj. zadnja dva slova, na površinama koje su vidljive s prednje
strane zrakoplova kada isti stoji na zemlji i ne smiju biti manje od 30
cm.

Članak 12.

Zrakoplovi posebne kategorije (eksperimentalni ili s ograničenjem)
pored znaka državne pripadnosti i oznake registracije moraju imati natpis
s upozorenjem, odnosno ograničenjem koji pobliže označava
vrstu zrakoplova ("restricted" ili "eksperimental").
Natpis iz stavke 1. ovog članka stavlja se s obje strane trupa pored
ulaznih vrata ili u blizini pilotskog sjedišta, odnosno veza zmaja i ispisan
je slovima visine od 5 do 15 cm.

Članak 13.

Znak državne pripadnosti "9A" i oznake registracije zrakoplova
i skraćene oznake registracije ispisuju se velikim slovima oblika
"roman" i bez ukrasa. Širina svakog slova i broja, osim slova
"I" i brojke "1", kao i dužina crte iznose 2/3 visine
oznake. Znak državne pripadnosti "9A", oznake registracije i
crta moraju biti ispisane punom linijom, gdje debljina linije iznosi 1/6
visine oznake. Znak državne pripadnosti "9A", oznake registracije
i crta moraju međusobno biti odvojene najmanje za 1/1 širine oznake.

Članak 14.

Svi zrakoplovi (teži i lakši odzraka) moraju obavezno imati identifikacionu
pločicu na kojoj se mora nalaziti znak državne pripadnosti "9A"
i oznake registracije. Identifikaciona pločica mora biti izrađena
od vatrostalnog materijala, odnosno materijala otpornog na mehanička
oštećenja.

Članak 15.

Ako se zrakoplov koji je registriran u Republici Hrvatskoj isporučuje
u inozemstvo, imatelj uvjerenja o registraciji (Certificate of Registration)
dužan je sa zrakoplova ukloniti znak državne pripadnosti i oznake registracije
nakon ispisa iz hrvatskog registra zrakoplova (Certificate of De-registration),
a prije prelaska državne granice.

Članak 16.

Novčanomkaznom od 20.000. - HRD do 120.000. - HRD kaznit će
se za zrakoplovni prekršaj poduzeće ili druga pravna osoba koja je
operator zrakoplova:

1. Ako zrakoplov obilježi drugim oznakama, a za to prethodno ne pribavi
suglasnost Ministarstva pomorstva, prometa i veza (članak 5. stavak
2.).

2. Ako znak državne pripadnosti i oznake registracije zrakoplova ne
održava vidljivim (članak 6. stavak 2.).

3. Ako zrakoplov obilježi znakom državne pripadnosti i oznakama registracije
suprotno propisanim uvjetima i načinima ovog pravilnika (od članka
7. do članka 13.).

4. Ako na zrakoplovu ne postavi identifikacionu pločicu ili,
ako postavljena pločica ne ispunjava uvjete predviđene ovim
pravilnikom (članak 14.).

5. Ako kao imatelj uvjerenja o registraciji zrakoplova registriranog
u Republici Hrvatskoj ne ukloni znak državne pripadnosti ili oznake registracije
prije isporuke zrakoplova inozemstvu (članak 15.). Za prekršaj iz
stavka 1. ovog članka novčanom kaznom od 5000. - HRD do 20.000.
HRD kaznit će se i odgovorna osoba u poduzeću ili u drugoj
pravnoj osobi koja je operator zrakoplova, kao i vođa zrakoplova. Za
prekršaj iz stavka 1. ovog članka novčanom kaznom od 5000.
- HRD do 20.000. - HRD kaznit će se i pojedinac u obavljanju samostalne
djelatnosti.

Članak 17.

Na dan stupanja na snagu ovog pravilnika prestaje važiti Naredba o znacima
državne pripadnosti, oznakama registracije i drugim oznakama zrakoplova
("Narodne novine" br. 53/91).

Članak 18.

Ovaj pravilnik stupa na snagu danom objave u "Narodnim novinama".

Klasa: 011-01/92-02/43

Urbroj: 535-01-92-2

Zagreb, 25. siječnja 1993.

Ministar pomorstva, prometa i veza

**Ivica Mudrinić, dipl. ing, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 9/1993-116